Ботэщей щIэщыгъуэ
Плановскэм щекIуэкIащ щэнхабзэ и лъэныкъуэкIэ къуажэм къыщрахьэлIа лэжьыгъэ нэхъыфIхэр щагъэлъэгъуэжа зэIущIэ.
ЩэнхабзэмкIэ унэм щрагъэкIуэкIа пшыхьыр къулейт лъэпкъ къафэхэмрэ уэрэдхэмкIэ. Апхуэдэу концертым ипкъ иткIэ, ягъэлъэгъуащ нэгъуэщI къэралыгъуэхэр псэупIэ зыхуэхъуа адыгэхэм ятеухуа литературэ теплъэгъуэхэр. Ар къызэригъэпэщащ икIи иригъэкIуэкIащ къуажэ библиотекэм и унафэщI Абазэ Ритэ. Iуэхур щIэщыгъуэ ищIащ хамэ щIыпIэ щыпсэу ди лъэпкъэгъухэм я Iэдакъэ къыщIэкIауэ зэхуахьэса тхылъхэм.
Пшыхьым кърихьэлIахэр ирагъэплъащ, къуажэм дэс сабий IэпщIэлъапщIэхэм езыхэм я IэкIэ ягъэхьэзырыжа хьэпшыпхэм, щыгъыныгъуэ цIыкIухэм, хэдыкIхэм, пхъэибзэхэм, адыгэхэм я щэнхабзэр наIуэу къызыхэщ сурэтхэм. ЩэнхабзэмкIэ и унэм гупжьей зэмылIэужьыгъуэхэр щагъасэ.
ГуфIэгъуэ концертыр ягъэбжьыфIащ Кавказ щIыналъэм, Къэбэрдей-Балъкъэрым ятеухуауэ и литературэ зэгухьэныгъэм къекIуалIэхэр гъэхуауэ къызэджа усэхэм.
Iуэхур зыхуей хуэзэу къызэрагъэпэщащ икIи ирагъэкIуэкIащ ЩэнхабзэмкIэ унэм и гуащэ, и директор Хьэтыхъу Людмилэ, худо-жественнэ унафэщI Увыж Каринэ, аккомпаниатор Емуз Радинэ сымэ.
Шэрэдж Дисэ.
